|  |  |  |
| --- | --- | --- |
| Til medlemmene i kommunalkomiteen |  | Vår dato:23.05.2016 |

**Notat fra Norsk Folkehjelp til Meld. St. 30 «Fra mottak til arbeidsliv – en effektiv integreringspolitikk»**

Det er gledelig at meldingen «Fra mottak til arbeidsliv – en effektiv integreringspolitikk», viste seg å være mer nyansert enn det vi fikk inntrykk av ved fremleggelsen. Allikevel mener vi **tiltakene starter for sent og gjelder for få**. Vi er også skeptiske til om det er satt av nok midler til gjennomføring.

Målrettede tiltak mens du venter på bosettingskommune, som kartlegging, kompetanseheving og arbeidstrening, er positive bidrag til bedre integrering. Vi mener det vil være klokt å starte den individuelle oppfølgingsplanen så tidlig som mulig. Integrering fra dag én, er nøkkelen til en effektiv integreringsprosess. Regjeringen legger derimot fortsatt opp til at **innvilget opphold skal være starttidspunktet for integreringen.**

Under en kort begrunnelse for våre standpunkt på noen utvalgte forslag:

**2.3.1 Integreringsmottak**

Ved å innføre 4- 5 integreringsmottak med totalt 500 plasser, hvor beboerne enten har fått positivt vedtak eller mest sannsynlig får bli i Norge, legger regjeringen opp til et meget uheldig klasseskille blant mennesker som skal bosettes. I følge UDI vil 75% av de rundt 16 000 beboere på mottak i dag som venter på asylintervju få opphold. Det er uklokt å lage et system som kun vil gjelde for en liten andel av de som trenger det. Vi vet allerede at språkopplæring, yrkestrening, arbeid og barnehageplass er essensiell for å gjøre integreringen enklere. **Hvorfor la kun et lite fåtall få denne muligheten?**

Norsk Folkehjelp mener belønningssystemet en legger opp til i disse mottakene er meget uheldig. Det tar ikke høyde for variasjoner i menneskers livssituasjon og evner. I praksis vil det innebære at det er den streketes rett som gjelder. En som er analfabet har helt andre forutsetninger enn en som er høyskoleutdannet. En mor som sørger over sine barn har ikke samme forutsetning som en familie som kom seg hel over Middelhavet.

* *vår anbefaling er at pilotprosjektet med 4 -5 integreringsmottak for 500 beboere revurderes, og at tiltakets forslag til bedre språkopplæring, kompetanseheving, arbeidstrening og barnehageplass for barna skal gjelde for alle i ordinære mottak.*

**2.3.3 Norskopplæring i mottak for voksne asylsøkere**

Språk er en velkjent nøkkel til forståelse av det landet du lever i. Uten språk, ingen integrering. Dessverre opprettholdes kuttet i norskundervisningen fra 250 til 175 timer for asylsøkere i mottak mens de venter på vedtak. Den midlertidige innsparingen dette medfører vil på sikt bli en større samfunnsmessig kostnad.

* *vår anbefaling er at tilskuddet til norskundervisning i Kommunene økes slik at asylsøkere som venter på vedtak får minimum 250 timer norskundervisning.*

**2.3.6 Midlertidig arbeidstillatelse**

Regjeringen åpner for å fjerne kravet om gjennomført asylintervju, som vilkår for midlertidig arbeidstillatelse, men kravet om avklart identitet (fremleggelse av godkjent pass) står fast. Derfor får endringen liten betydning for de fleste av dagens asylsøkere som venter på intervju. I 2015 var det kun 19% av alle asylsøkere som fremla pass ved søknad om asyl.[[1]](#footnote-1) Når 75% av de om lag 16 000 som venter på asylintervju vil få opphold[[2]](#footnote-2), er dette en tilpasning svært få vil nyte godt av.

Ett av de viktigste tiltakene for å skape et inkluderende samfunn er tidlig tilrettelegging av deltakelse i arbeidslivet. Å sitte inaktiv på et mottak og vente på ens fremtidige skjebne, er en påkjenning som kan skape psykiske utfordringer. Etter noen måneder med venting på mottak synker motivasjonen hos de aller fleste. I dag står alt for mange av de som kunne ha stor nytte av arbeidsfellesskapet utenfor arbeidslivet. Det ville vært mye å hente både sosialt og økonomisk ved å starte prosessen tidligere. **I tillegg til at arbeid kan bidra til en mer meningsfylt hverdag og nyttig integrering, vil** den enkelte kunne betale skatt i stede for å motta økonomisk støtte.

Hvis du bidrar til å sannsynliggjøre identiteten din gjennom annen dokumentasjon en gyldig pass bør det være godt nok til å få midlertidig arbeidstillatelse mens du venter. Det er fortsatt lettere å få opphold enn midlertidig arbeidstillatelse**.**

* *vår anbefaling er at midlertidig arbeidstillatelse i forkant av asylintervju gis til asylsøkere som har bidratt til å sannsynliggjøre sin identitet, selv om de ikke kan fremlegge godkjent pass.*

**2.3.7 Aktiviteter i regi av frivillige organisasjoner**

Frivilligheten er en viktig bidragsyter for å skape og gjennomføre aktiviteter for beboere i mottak.

Det koster å sikre kvalitet og langsiktighet som er helt sentrale faktorer for at det frivillige apparatet skal fungere. Forutsigbarhet er viktig både for de som benytter seg av den frivillige aktiviteten og for de som utfører den.

* *vi anbefaler å styrke rammevilkårene for frivillige organisasjoners som driver aktiviteter i mottak*

***Frivillighetskoordinator***

Frivillighetskoordinatorer på mottak er etterlengtet**.** Norsk Folkehjelp anser det som en god forvaltning av frivillig organisering opp mot mottakene. Vi er imidlertid svært undrende til at det i revidert statsbudsjett kun er satt av 5, 4 millioner kroner til dette. Samtidig stiller vi spørsmålstegn ved at det ikke er utdypet i meldingen hvordan dette er tenkt gjennomført.

* *vi anbefaler at alle mottak har en frivillighetskoordinator, og at det settes av nok midler i statsbudsjettet for dette.*

**2.4.1 Barnehage for barn i mottak**

Barn i mottak trenger normalisering av hverdagen. Barnehagen er en glimrende arena for lek, språktrening og sosialisering. Samtidig gir det foreldrene en langt større sjanse til å delta på norskundervisning og arbeidstrening. I henhold til barnekonvensjonen skal alle barn ha samme rettigheter.

Norsk Folkehjelp synes det er skuffende en setter grensen ved positivt vedtak når en gir barn fra 2 år mulighet til å gå i barnehage. Når de fleste får bli landet, er det meget uheldig for de barna som må vente på vedtak. Det er på tide med en lovendring;

* *vi anbefaler at alle barn i mottak under 6 år får rett til barnehage, og tilbudet må være gratis*

**Avsluttende kommentar**

God integrering er avgjørende for å avgrense den offentlige kostnaden og forhindre sosial ulikhet. Så lenge regjeringen legger opp til at innvilget opphold fortsatt skal være starttidspunktet for integreringen, kommer vi i gang for seint. Noe som kan få store samfunnsmessige konsekvenser.

*For mer detaljerte innspill ta kontakt med politisk rådgiver for flyktning- og integrering i Norsk Folkehjelp, Lise Mensner, på e-post:* *lmensner@npaid.org*

1. Tall hentet fra UDI sin statistikk avdeling. Udi.no [↑](#footnote-ref-1)
2. De siste beregningene fra UDI [↑](#footnote-ref-2)